Thomas, Dei gratia, Cantuariensis ecclesie minister humilis, Arraudo, abbati, et fratribus Sancti Benedicti super Ligerim salutem. Que semel recte facta esse noscuntur, ideo scripto committuntur ne tractu temporis in irritum revocentur vel injustis quoquo modo concussionibus perturbentur. Eapropter, carissimi in Domino fratres, vestris justis petitionibus gratum prebentes assensum, ecclesiam beati Andree de Mintingues cum villa ejusdem loci, et ecclesiam Omnium Sanctorum de Gottebi cum omnibus que donatione nobilis viri Ranulfi, comitis Cestrie, in illis partibus rationabiliter possidetis, quemadmodum a bone memorie Theobaldo, predecessore nostro, et a venerabili fratre nostro Roberto, Lincolniensi episcopo, cum assensu ejusdem comitis monasterio vestro concessa sunt et confirmata, ut scripta eorum testantur, vobis et per vos monasterio vestro auctoritate nostra confirmamus. Et ut hec confirmatio nostra rata et illibata permaneat, presentis scripti eam attestatione et sigilli nostri munimine roboramus, salva in omnibus Lincolniensis ecclesie reverentia et illius episcopi debita reverentia. Valete.